*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 23ης Δεκεμβρίου 1981

περί διαπιστώσεως ότι η εισαγωγή της συσκευής με την ονομασία «Quanta Ray Nd: YAG laboratory laser system, model DCR-1A» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου

(82/83/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρα (1), όπως τροποποιήθηκε από τον κανονισμό (ΕΟΚ) αριθ. 1027/79 (2),

τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,

Εκτιμώντας:

ότι η κυβέρνηση της Ομοσπονδιακής Δημοκρατίας της Γερμανίας, με επιστολή της στις 19 Ιουνίου 1981, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79 για να καθορισθεί αν η συσκευή με την ονομασία «Quanta Ray Nd: YAG laboratory laser system, model DCR-1A», προοριζόμενη να χρησιμοποιηθεί για τη μελέτη των πυρηνικών αντιδράσεων χημειοφωταύγειας και ιδιαίτερα για τις αποδιεγέρσεις των ατόμων ιωδίου που έχουν διεγερθεί με χημική και φυσική απόσβεση, για τη δημιουργία διεγερμένων μορίων ιωδίου και για την παρατήρηση της χημειοφωταύγειας, πρέπει να θεωρηθεί ή όχι ως επιστημονική καί, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·

ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των Κρατών μελών συνήλθε στις 15 Δεκεμβρίου 1981, στο πλαίσιο της Επιτροπής Δασμολογικών Ατελειών, προς το σκοπό της εξετάσεως της προκειμένης περιπτώσεως·

ότι από την εξέταση αυτή συνάγεται ότι η εν λόγω συσκευή είναι ένα laser· ότι τα αντικειμενικά τεχνικά χαρακτηριστικά της, όπως η ποιότητα των εκπομπών, καθώς και η χρήση που γίνεται της εν λόγω συσκευής, την καθιστούν συσκευή ειδικώς κατάλληλη για την επιστημονική έρευνα· ότι, εξάλλου, οι συσκευές του είδους αυτού χρησιμοποιούνται κυρίως για την άσκηση επιστημονικών δραστηριοτήτων· ότι, επομένως, πρέπει να θεωρηθεί ως επιστημονική συσκευή·

ότι, εν τούτοις, βάσει των πληροφοριών που έχουν συγκεντρωθεί από τα Κράτη μέλη, συσκευές ισοδύναμης επιστημονικής αξίας με την εν λόγω συσκευή, κατάλληλες να χρησιμοποιηθούν για τις ίδιες χρήσεις, κατασκευάζονται επί του παρόντος στην Κοινότητα· ότι τέτοια είναι, ειδικότερα, η συσκευή «Laser a YAG 10Hz» που κατασκευάζεται από την εταιρεία Quantel, 17, avenue de l'Atlantique, ZI 91400 Orsay/France,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η εισαγωγή της συσκευής με την ονομασία «Quanta Ray Nd: YAG laboratory laser system, model DCR-1A», που αποτελεί το αντικείμενο της αιτήσεως της 19ης Ιουνίου 1981 της κυβερνήσεως της Ομοσπονδιακής Δημοκρατίας της Γερμανίας, δεν δύναται να πραγματοποιηθεί ατελώς ως προς τους δασμούς του Κοινού Δασμολογίου.

Άρθρο 2

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 23 Δεκεμβρίου 1981.

Για την 'Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 184 της 15. 7. 1975, σ. 1.

(2) ΕΕ αριθ. L 134 της 31. 5. 1979, σ. 1.

(3) ΕΕ αριθ. L 318 της 13. 12. 1979, σ. 32.